Komission asetus (EY) N:o 242/2004,
annettu 12 päivänä helmikuuta 2004,
asetuksen (EY) N:o 466/2001 muuttamisesta elintarvikkeissa olevien epäorgaanisten tinayhdisteiden osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93(1) ja erityisesti sen 2 artiklan 3 kohdan,
sekä katsoo seuraavaa:
(1) Komission asetuksella (EY) N:o 466/2001(2), sellaisena kuin se on viimeksi muutettuna asetuksella (EY) N:o 2174/2003(3), säädetään tiettyjä elintarvikkeissa olevia vieraita aineita koskevista enimmäistasoista.
(2) Äidinmaidonkorvikkeista ja vieroitusvalmisteista 14 päivänä toukokuuta 1991 annetussa komission direktiivissä 91/321/ETY(4), sellaisena kuin se on viimeksi muutettuna direktiivillä 2003/14/EY(5), säädetään, että äidinmaidonkorvike ja vieroitusvalmiste eivät saa sisältää mitään ainetta sellaista määrää, että siitä on haittaa imeväisten ja pikkulasten terveydelle, ja että enimmäistasot sellaisille aineille on vahvistettava viipymättä.
(3) Imeväisille ja pikkulapsille tarkoitetuista viljapohjaisista valmisruoista ja muista lastenruoista 16 päivänä helmikuuta 1996 annetussa komission direktiivissä 96/5/EY(6), sellaisena kuin se on viimeksi muutettuna direktiivillä 2003/13/EY(7), säädetään, että viljapohjaiset valmisruoat ja muut lastenruoat eivät saa sisältää mitään ainetta sellaista määrää, että siitä on haittaa imeväisten ja pikkulasten terveydelle, ja että enimmäistasot sellaisille aineille on vahvistettava viipymättä.
(4) Eräät jäsenvaltiot ovat vahvistaneet elintarvikkeissa olevia epäorgaanisia tinayhdisteitä koskevia enimmäistasoja. Kun otetaan huomioon jäsenvaltioiden erot ja niistä seurauksena oleva kilpailun vääristymisen riski, yhteisön toimenpiteet ovat välttämättömiä, jotta voidaan varmistaa markkinoiden yhtenäisyys ja noudattaa samalla suhteellisuusperiaatetta.
(5) Elintarvikealan tiedekomitea toteaa 12 päivänä joulukuuta 2001 antamassaan lausunnossa, että jos epäorgaaniset tinayhdisteet yltävät 150 mg/kg:n tasolle tölkkijuomissa ja 250 mg/kg:n tasolle muissa säilykkeissä, ne voivat aiheuttaa joillekin mahalaukun ärsytystä. Käytettävissä olevin tiedoin ei ole osoitettavissa, onko riski suurempi imeväisille ja pikkulapsille.
(6) Kansanterveyden suojelemiseksi tältä akuutilta terveysriskiltä on tarpeen vahvistaa epäorgaanisia tinayhdisteitä koskevat enimmäistasot säilykkeissä ja tölkkijuomissa. Siihen saakka, kunnes saadaan tietoa imeväisten ja pikkulasten herkkyydestä elintarvikkeissa oleville epäorgaanisille tinayhdisteille, on tarpeen suojella kyseisen haavoittuvan väestöryhmän terveyttä ennaltavarautumisen periaatteen pohjalta. On vahvistettava alhaisemmat enimmäistasot, mikä voidaan toteuttaa imeväisille ja pikkulapsille tarkoitettujen äidinmaidonkorvikkeiden, vieroitusvalmisteiden, viljapohjaisten valmisruokien ja muiden lastenruokien valmistuksen ja pakkauksen tarkalla valvonnalla.
(7) Asetusta (EY) N:o 466/2001 olisi muutettava vastaavasti.
(8) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 466/2001 liite I tämän asetuksen liitteen mukaisesti.
2 artikla
Komissio tarkistaa tämän asetuksen liitteen kohdissa 1 ja 2 määrättyjen tinan epäorgaanisten yhdisteiden enimmäismäärät 1 päivään tammikuuta 2006 mennessä tieteellisen ja teknisen tietämyksen edistymisen edellyttämällä tavalla.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä helmikuuta 2004.